KJEMPEPRESTASJON: Norge slo Kroatia 2-0 på Ullevaal for noen uker siden. Det bidro til FIFA-uttelling. Foto: Bjørn S. Delebekk , VG

Norge med kjempebyks på FIFA-rankingen

Per-Mathias Høgmo kan lene seg fornøyd tilbake og betrakte FIFA-rankingen for oktober: Norge har klatret elleville 35 plasser.

Lillian Holden

Oppdatert 1. oktober 2015

Artikkelen er over fire år gammel

Topp ti på FIFA-rankingen 1. Argentina

2. Tyskland

3. Belgia

4. Portugal

5. Columbia

6. Spania

7. Brasil

8. Wales

9. Chile

10. England Vis mer

Det er det største bykset som er gjort på oktober-rankingen. Før dagens liste ble presentert fra FIFA, lå Norge som nummer 69. Nå er Høgmos menn nummer 34.

Kjempehoppet er av rekordkarakter, og sender Norge opp foran eksempelvis Sverige, som ligger på 45. plass. Danmark er heller ikke lenger et lysår foran vår nasjon på listen - de er ranket som nummer 28, så det er nå bare fem land som skiller.

Les også: Slik går Norge til EM

Den nasjonen som er ranket som nummer én i verden er fremdeles Argentina. Tyskland har tatt over andreplassen, mens Belgia har rykket et hakk ned, til tredjeplass.

Det kan for øvrig jubles aldri så lite i Spania også i dag - etter flere måneder utenfor topp ti, er spanjolene nå tilbake i toppen. Et par kvalikseiere har sendt dem opp på en sjetteplass, fra å ha ligget som nummer 11.

Vil du se hele listen? Klikk deg inn hos FIFA

Seierene ga poeng

De to triumfene mot Bulgaria og Kroatia har gjort sitt til å få løftet det norske flagget oppover på FIFA-rankingen. Kroatia ligger som nummer 16 på listen, ned to plasser fra forrige gang.

Bulgaria er for øvrig helt nede på en 78. plass, noe som betyr et fall på hele ti plasser.

Optimist? Han tror Norge går rett til EM

Neste helg skal Norge ut i den første av de to siste kvalifiseringskampene denne høsten. Da kommer Malta til Ullevaal, og rangeringsmessig burde oppgjøret bli grei skuring - man må scrolle seg forbi 156 nasjoner for å finne Malta på FIFA-rankingen, som nummer 157.

Uken etter kampen på Ullevaal reiser Norge til Italia. Der venter en langt tøffere oppgave - italienerne er den 17. beste nasjonen.

Les også: Her er Høgmos tropp til de to kvalikkampene

Oktobers beste klatrer

Norge fikk altså status som den beste FIFA-klatreren blant topp 50-lagene denne måneden. Kapp Verde fulgte nærmest, med et byks på 15 plasser. Av nasjonene utenfor topp 50 har det imidlertid også blitt gjort skikkelige hopp:

Liberia, som er nummer 95 akkurat nå, passerte ikke mindre enn 65 nasjoner på sitt rankingsprang.

PS! Den neste FIFA-listen presenteres 5. november, altså lenge etter at Norges to neste kvalifiseringskamper er spilt.

Publisert: 01.10.15 kl. 10:33 Oppdatert: 01.10.15 kl. 11:16

Mer om Herrelandslaget fotball